Na osnovu člana 27 stav 1 tačka 15 i člana 38 stav 1 tačka 30 Zakona o lokalnoj samoupravi ("Službeni list CG", br. 2/18, 34/19 i 38/20) i člana 24 stav 1 tačka 15 i člana 54 stav 1 tačka 66 Statuta Glavnog grada ("Službeni list CG - Opštinski propisi", broj 8/19), Skupština Glavnog grada, na sjednici održanoj 12. marta 2021. godine, donijela je -

**O D L U K U**

**O OSNIVANJU „KUĆE ZDRAVLJA“**

**Član 1**

Ovom odlukom osniva se “Kuća zdravlja”.

Adresa “Kuće zdravlja” je Ulica Novaka Miloševa broj 32 u Podgorici.

**Član 2**

U “Kući zdravlja” sprovode se aktivnosti za unapređenje zdravlja i prevenciju bolesti, u skladu sa zakonom.

Aktivnosti iz stava 1 ovog člana odnose se na prevenciju bolesti, promociju zdravlja, smanjivanje rizika i drugih neželjenih posljedica po zdravlje i zdravstveno stanje pojedinaca i zajednice u cjelini.

**Član 3**

U “Kući zdravlja” pruža se psihosocijalna podrška žrtvama nasilja u porodici, zavisnicima od psihoaktivnih supstanci i licima sa drugim poremećajima ponašanja (kockanje i sl.), licima koja su u povećanom riziku ili sa potvrđenim nalazom HIV/AIDS i licima sa poremećenim bračnim, partnerskim ili porodičnim odnosima.

Psihosocijalna podrška iz stava 1 ovog člana pruža se LGBTIQ licima, licima koja se suočavaju sa vršnjačkim nasiljem, zlostavljanjem na radu i u vezi sa radom (mobing), teškim bolestima ili gubitkom bliskog lica kao i licima koja se liječe od neplodnosti.

Psihocijalna podrška pruža se i članovima porodice lica iz st. 1 i 2 ovog člana.

**Član 4**

Organ lokalne uprave nadležan za socijalno staranje i javne ustanove Glavnog grada iz oblasti unapređenja socijalne, dječje i zdravstvene zaštite, obavljaju aktivnosti i pružaju psihosocijalnu podršku iz čl. 2 i 3 ove odluke, u skladu sa mogućnostima i djelokrugom poslova koje obavljaju.

**Član 5**

Prostor u okviru “Kuće zdravlja” može se dati u zakup nevladinim organizacijama iz oblasti unapređenja zdravstvene, socijalne i dječje zaštite za obavljanje aktivnosti i pružanje psihosocijalne podrške iz čl. 2 i 3 ove odluke, u skladu sa odlukom kojom se uređuje davanje u zakup poslovnog prostora u svojini Glavnog grada.

**Član 6**

Ova odluka stupa na snagu osmog dana od dana objavljivanja u „Službenom listu Crne Gore - Opštinski propisi”.

Broj: 02-016/21-189

Podgorica, 12. marta 2021. godine

**SKUPŠTINA GLAVNOG GRADA - podgorice**

 **Predsjednik,**

 **dr Đorđe Suhih**